કુંભણમાં દીકરીના લગ્ન પ્રસંગે લગ્નવિધિ પૂરી થતા દીકરીના પિયરીયા તેને સાસરે વિદાય કરતા પહેલા તેને પ્રથમ જાહલમાના મંદિરે દર્શન કરવા લઈ જવાની સદીઓ જૂની પરંપરા ધરાવે છે. સાસરીયે વિદાય થતા દીકરી જાહલમા સામે ખોળો પાથરી પગે લાગીને પછી જ સાસરીયે વિદાય થાય છે. આ રિવાજ કુંભણના હિંદુ-મુસ્લીમ દરેક પરિવારો ભેદભાવ વગર પુરી શ્રદ્ધા પાળે છે. આ ઉપરાંત કુંભણમાં કોઈના ઘેર ગાય કે ભેંસ વિંયાય તો તેનું પહેલું ખીરૂ અને ઘી જાહલઆઈને સૌપ્રથમ ધરાવવાની પ્રથા આજે પણ જળવાઈ રહી છે.